Näkökulma: Onko vihreiden Touko Aalto raskaiden salkkujen mies?

13.09.2018 klo 19:52

Uupumus ennen syysistuntokauden ja vaalikamppailun alkua herättää kysymyksen, onko vihreiden Touko Aallossa ministeriainesta, jos puolue nousee hallitukseen, kirjoittaa Iltalehden Mika Koskinen.

Touko Aalto jää sairauslomalle uupumuksen vuoksi. JARNO KUUSINEN/AOP Vihreiden puheenjohtajan Touko Aallon loppukesä ja alkusyksy on ollut miehelle rankkaa aikaa. Aalto joutui myrskyn silmään elokuun alussa. Lunta tuli tupaan ovista ja ikkunoista. Tapa jolla Aalto puolusti puolueensa lainsäädäntösihteerin Aino Pennasen toimintaa Finnairin lentokoneessa, jossa mukana oli palautettava ulkomaalainen, nostatti melkoisen äläkän. Aaltoa, joka on lainsäätäjä, arvosteltiin siitä, että hän asettui Suomen lain yläpuolelle puolustaessaan puoluetoverinsa mielenilmaisua. Näin vieläpä tilanteessa, jossa kukaan ei tiedä, oliko karkotettava esimerkiksi kovan luokan rikollinen. Aallon johdolla vihreä puolue leimautui puolueeksi, joka voi itse valita, mitä lakeja täytyy noudattaa ja mitä ei. Samalla viikolla Aalto kohahdutti tukholmalaisella homoklubilla. Mediaan levisivät vauhdikkaat kuvat ilman paitaa irrottelevasta Aallosta. Yhdessä kuvassa Aalto läpsi miestä takapuoleen. Kuvasta ilmenee, että Aallon yläkroppa on kunnossa. Salilla on käyty. Emme tiedä, mikä on Aallon sairastumisen syy. Vaikuttaa kuitenkin siltä, että puoluejohtaja pää ei ole kestänyt kovaa julkista painetta, jota osaltaan lisää puolueen kannatuksen lasku. - Olen uupunut ja nyt ymmärtänyt, että jaksamiseni rajat ovat tulleet vastaan, Aalto avasi torstaina tuntemuksiaan Facebook-päivityksessään. Ihmisen sairastuminen uupumukseen on aina inhimillinen tragedia. Aallon uupumus herättää silti kysymyksen, joka liittyy hänen tehtäväänsä keskisuuren ja ensi vaalien jälkeen mahdollisesti hallitukseen nousevan puolueen puheenjohtajana. Se kysymys kuuluu, kestääkö Aallon kantti, kun todella kovat koitokset alkavat? Aalto joutui sairauslomalle ennen kuin eduskunnan syysistuntokausi ehti kunnolla edes alkaa. Huhtikuun puolivälissä järjestetään eduskuntavaalit. Vaalit on usein raastava kokemus ja vaalikampanjointi kiertämisineen kova urakka. /// Millään tavalla vähättelemättä Aaltoon viime aikoina kohdistunutta painetta, se on melko pientä verrattuna vaalivuoden paineisiin tai siihen, mitä on luvassa, jos vihreät nousee hallitukseen. Aalto sanoi Talouselämän haastattelussa alkukesästä, että " vihreät on valmis kantamaan hallituksen raskaimpia salkkuja. " Raskain salkku kuuluisi Aallolle. Suomessa ministerit tekevät helposti 12-14 tunnin työpäiviä, usein vieläkin pidempiä. Äänestäjällä on lupa kysyä, onko Touko Aalto raskaiden salkkujen mies?